Ukraina prezidenti Belarus xalqiga videomurojaat qildi

Ukraina prezidenti Vladimir Zelenskiy yangi konstitutsiya loyihasi bo'yicha referendum bo'lib o'tayotgan Belarus xalqiga murojaat qildi.
Ma'lum qilinishicha, Ukraina Rossiya bilan muzokaralar olib borishga tayyor, lekin Belarusda emas.

“Mening bu so'zlarim Belarus fuqarolariga qaratilgan bo'ladi. Bugun barchangiz referendumda ovoz berish uchun saylov uchastkalariga chaqirilgansiz. Bu oddiy siyosiy jarayon kabi ko'rinishi mumkin. Ammo endi bu normal narsa bo'lishi mumkin emas. Endi qarorlar butunlay boshqa darajada qabul qilinadi.Kecha Ukrainada tun shafqatsiz bo'ldi. Ko'p o'q otildi. Yana turar joylar, fuqarolik infratuzilmasi bombardimon qilindi. Bugungi kunda mamlakatda ishg'olchilar o'zlari uchun haqiqiy nishon deb hisoblamagan biron bir ob'ekt yo'q.
Hozir davom etayotgan urushda siz biz bilan bir tomonda emassiz, afsuski. Sizning hududingizdan Rossiya qo'shinlari Ukrainaga raketalarni uchirmoqda. Sizning hududingizdan bizning bolalarimiz o'ldirilmoqda, uylarimiz vayron bo'lmoqda, ular o'nlab yillar davomida qurilgan hamma narsani portlatib yuborishga harakat qilmoqda va bularning barchasi siz, belaruslar uchun de-fakto referendumdir.
Kim bo'lishni o'zingiz hal qilasiz. Farzandlaringizning ko'ziga qanday qaraysiz, bir-biringizning, qo'shnilaringizning ko'ziga qanday qaraysiz? Sizning qo'shnilaringiz esa bizmiz. Biz ukrainalikmiz. Rossiya emas, Belarus bo'ling! Siz hozir bu tanlovni amalga oshiryapsiz. Aynan bugun”, — deya ta'kidlagan Zelenskiy.
Avvalroq Ukraina prezidenti Vladimir Zelenskiy Rossiya tinch shaharlarga ikkinchi kun ketma-ket raketa zarbalari berayotganini aytgandi.